Die saamstel van ’n feesprogram is maar ’n fyn dans wat jy dans, sê Alexa Strachan, bestuurder van die Aardklop Nasionale Kunstefees wat van 2 tot 7 Oktober meer as 30 debuutproduksies aanbied.
Die program is Woensdag in Johannesburg bekendgestel vir die derde Aardklop onder nuwe bestuur. Die fees is vanjaar tydens die Fiësta-teaterpryse as die gewildste kunstefees aangewys.
“Ons praat baie met feesgangers, maar dit is soms moeilik om te peil wat presies in ons gebied sal werk. Die gehore van die verskillende feeste verskil so drasties. Moenie dink omdat iets ’n groot treffer by ’n ander fees was dat dit ook by ons die geval sal wees nie.”
Strachan handhaaf ’n balans tussen waarvan gehore sal hou en produksies wat sy glo by die fees aangebied móét word.
Marina Albertyn, skrywer van die toneelstuk Melk en Vleis, wat in 2017 verskeie pryse by Aardklop ontvang het, is die skrywer van nog ’n debuutteks op vanjaar se fees.
“Ek het dit by die Teksmark raakgeloop en besluit hier is nou ’n jong stem in die toneelbedryf en jy wil so ’n skrywer ’n kans gee.”
“Ek is verskriklik bly dat Nataniël nou vir die eerste keer na ons fees toe kom. Ek probeer al vandat ek by Aardklop begin het. Dan is daar die produksie Huishou (deur Philip Rademeyer) oor twee vroue (vertolk deur Nadia Valvekens en Cintaine Schutte) in ’n verhouding wat ook ’n kind wil aanneem, ek kan my nie herinner wanneer laas ek ’n produksie gesien het oor Afrikaanse lesbiërs nie. ’n Mens sien baie meer toneelstukke oor gay mans.”
Strachan besef die verantwoordelikheid teenoor die bedryf in die geheel en daarom word slypskole vir teatertegnici weer aangebied.
“Daar is soveel wonderlike teaterkunstenaars, maar die land het regtig ’n behoefte aan mense wat die tegniese aspekte van teater goed ken en verstaan. Dit word weer deur die Noordwes-Universiteit aangebied en die deelnemers ontvang elkeen ’n sertifikaat.”